medieval-data/medieval-letters huggingface dataset:
EPISTOLA CXCVII. AD G. CANTUARIENSEM ARCHIDIACONUM.
Author: Gilbertus Foliot

GILBERTUS, Dei gratia Londoniensis episcopus, venerabili fratri et amico charissimo G. eadem gratia Cantuariensi archidiacono, salutem et sincerae dilectionis affectum.

Talentum vobis, charissime, commissum est, quod augere, et in multorum commoditates expendere, discretioni vestrae necessarium est, ut cum istud multorum subveniendo necessitatibus adduxeritis, mercedem in centuplum a Domino in illa die reportetis . Talentum hoc domini nostri regis est vobis a Domino concessa familiaritas, quam si quis auro comparet pretiosior est, et recte quantacunque pecunia longe charior aestimatur. Talentum hoc ut fideliter erogetis, opus est ut ipsum de sublevanda oppressorum miseria frequenter et sollicite commoneatis, et in hoc non opportuna solum, sed inopportuna, si id pietas exigat, instantia perseveretis, ut et ipsi meritum apud Dominum collocetur, et apud Deum et homines gratia vobis non modica ex studiis hujusmodi cumuletur. Haec ideo praelibavimus, quia lator praesentium Rogerus de Derneford ea nobis affinitate conjunctus est, ut ei deesse nequeamus, quin apud hos, de quorum gratia nos et charitate confidimus, ipsius id exigente necessitate, supplicemus. In hunc vero dominus abbas Westmonasterii manus in tantum aggravat, ut ab haereditate, quae sibi praedecessoris sui et totius capituli charta confirmata est, et insuper dominae imperatricis matris domini nostri regis charta roborata, severe nimis exstirpare intendat. Unde benevolentiae vestrae preces quanta possumus affectione porrigimus, quatenus hujus servitium suscipiatis, et ut dominus noster rex matris suae donationem, sibi ea quam ipse laudabitis servitii taxatione moderata confirmet, obtineatis, ut et ipsum servitii semper obnoxium, et me ad placitum vestrum et servitii et gratiae debitorem habeatis. Valere vos optamus in Domino, charissime. In codice legitur: « Quod si quis dixerit imperatorem perfidum, atrocem, injustum, vel quid simile profuderit, si ex levitate processerit, contemnendum: lubricum enim linguae ad poenam facile trahendum non est; si ex insania, furoris vinive rabie, miseratione dignum; si ab injuria, ad nos transmittendum. » Ideo ex personis hominum pensemus dictum tale debere puniri, impunitumve relinqui.

Notes: (Matth. XIX)
EPISTOLA CXCVIII. AD MAURITIUM PARISIENSEM ARCHIEPISCOPUM.
Author: Gilbertus Foliot

Venerabili domino fratrique in Christo charissimo M. Parisiensi Dei gratia episcopo, frater G. Londoniensis Ecclesiae minister, salutem et sincerae dilectionis affectum.

Notum sit charitati vestrae quod nos secuti fidem mandati vestri, simul et auctoritatem scripti vestri authentici, quod vestro penes nos residet sigillo insignitum, burgensibus Parisiensibus pro quibus nobis scripsistis, creditoribus videlicet Willelmi de Beaumont, quanta potuimus et debuimus diligentia, ad indemnitatem prospeximus. Porro in praesentia missorum vestrorum per idoneos et sufficientes fidejussores pro Willelmo cautum est, quod ad instantem festivitatem sancti Laurentii, octo marcae argenti praedictis creditoribus in solutionem reddentur. Infra quindecim vero dies post sequentem Sancti Michaelis festivitatem, item octo marcae. Consequenter autem infra 15 dies post proximum Pascha, quod residuum fuerit, usque ad summam sexaginta quatuor libras Parisienses et decem solidos persolvetur. Quod quia pro inopia creditoris promptius expediri non poterat,

Notes: ( Haec epistola imperfecta est. )
EPISTOLA CXCIX. AD. R. PICTAVIENSEM ARCHIEPISCOPUM.
Author: Gilbertus Foliot

G. Dei gratia Londoniensis episcopus, cognato et amico suo charissimo, R. Pictaviensi archiepiscopo, caeterisque domini regis justitiis, fructus operando justitiae mercedem justi reportare.

Regium, dilectissimi, gladium circumfertis ad tempus, quem, quia in vindictam malorum laudemque bonorum consecratus est, sic opto de manu vestra experiantur mali, ne, quod absit! eo puniantur et boni, sic putrida recidantur, ne membra quae sana sunt morboque carentia plagis et cruciatibus attententur. Audistis piaculare flagitium, honestum scilicet clericum ad malorum insidias non vulneratum solummodo, sed et plagis impositis relictum misere semivivum . Cujus quidem perpetratores sceleris in proxime celebrata synodo Satanae tradidimus, in suae carnis interitum, ut quem instigatorem admiserunt, commissi sceleris, urgente Domino, sentiant et experiantur ultorem. Ex his quosdam, ut audio, apprehendistis, eosque juris laqueis ut potestatis judiciariae severitas expetit innodantes, legitimos in nullo tramites excessistis. Laudo vos et commissam vobis sollicitudinem laudabiliter exercere totus applaudo. Quorum ne vel in modico decoloretur administratio, rogans supplico, quatenus diaconum illum et acolythum quos ob causam hanc includit fecistis ob reverentiam Domini Jesu, cujus sunt signati charactere, cujus similitudinem gestant coronae, mihi si quid adversus eos habet accusator ecclesiastica coercendos jurisdictione restituatis. Ne si Dominum Jesum in membris suis inclusum carcere, audaci, quod absit! securitate detinueritis, ipsum vobis in illa die januam vitae claudere, divina id exigente justitia, compellatis. Valere vos optamus in Domino, charissimi.

Notes: (Luc. X)
EPISTOLA CC. AD ROTROCUM ROTHOMAGENSEM ARCHIEPISCOPUM.
Author: Gilbertus Foliot

Venerabili domino Patrique charissimo R. Rothomagensi Dei gratia archiepiscopo, frater G. Londoniensis Ecclesiae minister, salutem et sincerae dilectionis affectum.

Gratiarum Domino tota mentis alacritate referimus actiones, quod in vobis congesta virtutum bona produxit in medium, et vos altiori superpositum candelabro, in totius aedificationem Ecclesiae, solito voluit eminentius elucere. Nos vero veterem sed nullatenus inveteratam vobis amicitiam servare volentes, de benevolentia vestra confidimus, ut qui de collata nobis gratia congaudemus, amplioris etiam gratiae apud vos locum obtineamus. Inde est, quod dilectae nobis in Domino bonitati vestrae preces affectuose porrigimus, quatenus dilecto nostro, magistro Ranulfo filio Erchem beneficium ecclesiae Sancti Amani quod sibi praedecessor vester sub nostro et multorum testimonio tanquam ejusdem ecclesiae personae restituit, salvum fore concedatis; et vicarium et fraudatorem suum Rogerium, aut a vicaria ipsa, si justum fuerit, amoveatis, aut firmatis fide interposita pactis stare compellatis. Aget oblatae precis exauditio, ut et magistrum Randulphum obnoxium servitio, et nos amplioris gratiae debitores habeatis. Valere vos optamus in Domino, Pater in Christo charissime.
EPISTOLA CCI. AD ROGERIUM EBORACENSEM ARCHIEPISCOPUM.
Author: Gilbertus Foliot
Date:  [virginis]

Venerabili domino et amico charissimo R. Dei gratia Eboracensi archiepiscopo, frater G. Londoniensis Ecclesiae minister, salutem.

Litteras dilectionis vestrae suscepimus, quae nos tanto verius gaudio refecerunt, quanto certius de statu vestro, de prospero reditu, de adventu ad partes nostras, et nostris ad votum desideriis responderunt. Vobis itaque, ne nostra longius vota remoremur, dante Domino, occurremus, ut proxima die Dominica post Purificationem beatae Mariae gloriosae venientes constituti, in crastino, vestro si placet .

Notes: ( Caetera desiderantur )
EPISTOLA CCII. AD EUMDEM.
Author: Gilbertus Foliot

Venerabili domino Patrique charissimo R. Eboracensi Dei gratia archiepiscopo, frater G. Londoniensis Ecclesiae minister, apta quaeque saluti, et si quid ipsi possumus, honoris et servitii.

Verborum facile suadet paucitas, cum ad exaudiendum prompta est ipsius ad quem scribitur, amica benignitas. Unde quia de vestra in nos benevolentia fiduciam jamdiu multam ipsa rerum exhibitione concepimus, ex praeteritis futura conjicientes, de vestra ad omnes modestia per omnia bene sperantes, preces excellentiae vestrae, quanta scimus et possumus affectione porrigimus, ut clericum vestrum et cognatum nostrum W. Foliot, quem minus benigno jamdiu perstrinxistis oculo, clementius respiciatis, et in solitam, si placet, gratiam admittatis. Satis est, si placet, quod immeritum afflixistis jamdiu, et patienter omnia sustinentem humiliastis. Excessum ejus nullum fortassis, aut certe modicum, severe corripuistis, et in omnibus his filium sapienter erudistis. Unde cum jam vulneri vinum abundanter infuderitis, obsecramus ut oleum de caetero admittatis, ut clerico vestro subtracta sibi plene restituendo, et ipsum et nos, et nostra si placet, ad libitum habeatis. Valete.
EPISTOLA CCIII. AD J. DECANUM AUGIENSEM.
Author: Gilbertus Foliot

GILBERTUS, Dei gratia Londoniensis episcopus, J. decano de Augy, salutem.

Audivimus et pro certo accepimus, quod quidam sacerdotes sive diaconi de decanatu vestro, spretapenitus et abjecta admonitione nostra, interdicta sibi feminarum consortia nequaquam devitant, sed assueta concubinarum suarum contubernia tam impudenter adhuc etiam quam irreverenter fovent et frequentant. Unde ne patientia nostra, quam tanto sunt abusi tempore, trahatur ad consensum, per praesentia vobis scripta in vi obedientiae praecipiendo mandamus, quatenus omnes praedicti ordinis personas in vestro decanatu constitutas, quae tam infami societate et familiaritate, tam illicite irretitae noscuntur, et adhuc illaqueatae, auctoritate Dei et nostra a sacerdotali et a levitico suspendatis officio, et tandiu suspensos teneatis, donec condigna satisfactione restitutionis gratiam a nobis obtinuerint. Valete.
EPISTOLA CCIV. AD CESTRENSEM EPISCOPUM.
Author: Gilbertus Foliot

Dominus Londoniensis domino Cestrensi, salutis gaudium, et cum omni hilaritate promptae devotionis obsequium.

Quos nobis, domine, reddit natura conjunctos, non sinit a nobis ratio charitatis esse disjunctos. Unde est ut eorum negotiis, quantum cum Deo et justitia possumus, nos conveniat intendere, et quo nostra diligentia ad optatum perduci debeant effectum, modis omnibus laborare. Quoniam igitur saepius experimento vestri gratia didicimus quid apud benevolentiam vestram in nostris et nostrorum negotiis efficere possimus, certa quodammodo spes nobis promittitur ex praeterito, quod innata vobis liberalitas refrigescere nesciat in futuro. Devotissimas itaque litteras preces vestras, charissime frater et domine, affectu quo solebatis, si placet, accipite, et in R. cognato nostro qui sanctitati vestrae, sicut audivimus, ad Ecclesiam de Idelesham praesentatus est, ipsam sibi conferendo, non remoratae munus institutionis quod petimus adimplete. Nostis namque quantae soleant in talibus occasiones ex mora reperiri, quae praesuli plerumque auctoritatem instituendi adimant, et ne instituendus beneficio quod sibi juste conferri potuisset gaudeat, iniqua quorumdam calliditate praepediant. Divina ergo misericordia viscera pietatis vestrae commoveat, quae nobis est ad vos dilectio simul et devotio; in cumulum charitatis accedat, quatenus praefatum R. in praescripto negotio dignemini promovere, et ob indultam sibi gratiam tam nos quam caeteros amicos suos vestris velitis obsequiis arctius obligare. Valere vos optamus in Domino, charissime.
EPISTOLA CCV. AD HILARIUM CICESTRENSEM EPISCOPUM.
Author: Gilbertus Foliot

Venerabili domino fratrique charissimo HILARIO Cicestrensi Dei gratia episcopo, frater G. Londoniensis Ecclesiae minister, salutem et sincerae dilectionis affectum.

Quod in causa Joannis cognitoris partes sustinuimus, obedientia fuit. Quod pro eo adversus abbatem de Geresten pronuntiavimus, juris et legum observantia fuit. Quod citra conscientiam vestram per officialem vestrum, decanum videlicet de Beddig' , sententiam exsecutioni mandaverim, temporis procul dubio necessitas effecit. Eramus enim nos sicut et vos, ex mandato domini regis procincti ad peregrinandum, proxima quarta feria post latam sententiam apud Duur' ex condicto conventuri, et inde ad dominum papam, quam citius profecturi. Unde ne protracta in longum negotia occasione profectionis vestrae in dispendium pauperis clerici differrentur ulterius, decano vestro, qui in ipso tunc temporis opportunus advenit, nos cum multa quidem confidentia dilectionis vestrae, auctoritate sedis apostolicae hujus rei exsecutionem injunximus. In quo, si mansuetudo vestra adversum eam aliquatenus exasperata est, hanc nobis pro reverentia domini papae veniam dari, ipsumque in gradum et gratiam pristinam restitui quanta possumus devotione supplicamus, ne in nostram, quod absit! confusionem destitutus, de vestra, quod absit! benevolentia nos minus soliti sperare compellat; peteremus adhuc instantius, et preces precibus accumularemus attentius, nisi quia quoddam quasi diffidentis animi judicium hoc est, et de fraterna charitate minus praesumentis. Valete.
EPISTOLA CCVI. AD HUGONEM DUNELMENSEM EPISCOPUM.
Author: Gilbertus Foliot

Venerabili domino fratrique charissimo, H. Dunelmensi Dei gratia episcopo, frater G. Londoniensis Ecclesiae minister, salutem et sincerae charitatis affectum.

Usu celeberrimum esse solet, ut quoties honesta deposcit occasio, cum obtinendi fiducia his de quorum dilectione spes nobis est uberior, affectuosas preces porrigamus. Cum itaque amicis nostris et his praecipue quos naturae nobis unit ratio, in suis negotiis deesse, nec debemus nec possumus, de strenuitate vestra magis quam de merito confidentes, vestram attentius exoramus benignitatem, quatenus quod in provectu vestrorum scilicet W. et H. laudabiliter coepistis, feliciori fine consummetis, ut apud vos preces nostras sibi profuisse sentiant, et nos gratiarum debitores, ipsos autem servitii habeatis. Valete.
EPISTOLA CCVII. AD BARTHOLOMAEUM EXONIENSEM EPISCOPUM.
Author: Gilbertus Foliot

Venerabili domino fratrique charissimo B. Exoniensi Dei gratia episcopo, frater G. Londoniensis Ecclesiae minister, salutem et debitum fraternae charitatis obsequium.

Amicis nostris et benevolis negare non possumus, quin apud hos de quorum in nos charitate confidimus ipsorum vel suorum id exigente necessitate supplicemus. Unde quia praesentium lator amicorum nostrorum familiaris et amicus est, dilectae nobis in Domino benevolentiae vestrae preces benigne porrigimus, quatenus ipsius negotium, quod penes vos est, quantum permittit aequitas promoveatis, et ejus providendo indemnitati ipsum vobis obnoxium servitio et nos gratiae debitores efficiatis. Valere vos optamus in Domino, Pater in Christo charissime.
EPISTOLA CCVIII. AD ROBERTUM OXENFORDENSEM ARCHIDIACONUM, POSTEA HEREF. EPISCOPUM.
Author: Gilbertus Foliot

G. Dei gratia Londoniensis episcopus, R. Oxenfordensi archidiacono, salutis gaudium, et quem naturae gratia superaddit affectum.

Multorum prece commonitus benevolentiae vestrae preces offero, ne a pactis, quae inter vos et magistrum Adam de Longa villa firmata sunt, quocunque suadente vos aliquatenus aut interpellante recedatis, sed ecclesiam quam ejus nomine annua ut asserit pensione tenetis, ipse in manu vestra habeatis, ne si per vos aliter in illam irrepserit, post vestram, Domino donante, promotionem aut ad humilioris vitae studia, inspirante Domino, translationem, aut diem forte quem nullus evadet extremum ipsum rem suam nancisci denuo suis, ut fieri assolet, implicata difficultas impediat. Quia vero quod aequum est vos libenter observare non ambigo, preces una cum obtinendi fiducia porrigo quatenus quod eratis me non supplicante facturus, oblatis a me precibus compleatis alacrius. Valere vos in Domino optamus.
EPISTOLA CCIX. AD EUMDEM.
Author: Gilbertus Foliot

GILBERTUS, Dei gratia Londoniensis episcopus, R. Oxenefordensi archidiacono, multiplicem ex accepta consolatione gratiarum actionem.

Multis curarum oppressus oneribus, quid amico rescribam promptum non habeo, nisi propheticum illud solummodo, quod cum saepe decantaverim, nunc in amaritudine positus experiri compellor ut dicam: Tota die verecundia mea coram me est, et confusio faciei meae cooperuit me . Spectaculum factus sum mundo et hominibus quia fortiter afflixit me inimicus : manus Domini tetigit me , quae me multum elevans tandem graviter allisit me. Ad miseriarum accedit cumulum quod in promptu non est unde queat expeti vel sperari remedium. Mare mihi clausum est et portus omnes circumquaque prohibiti. Inter amicos et notos commorari mors mihi est; ab his elongari penitus impossibile. Unde nuntium ad dominum regem quanta potui festinatione transmisi, ut impetrata transfretandi licentia dominum papam adeam et penes eum causam meam vel defendam si possibile est, vel inflicto vulneri, si sic est, ab eo medicamenta requiram. Vestrum vero plurimum exopto colloquium, obsecrans ut Sabbato Pentecostes vestri copiam Londoniae habeam, ut quid mihi in conventu illo expediat vestro fratrumque meorum consilio instructus intelligam. Valere vos exopto, charissime!

Notes: (Psal. XLIII) (I Cor. IV) (Psal. XLI) (Job XIX)
EPISTOLA CCX. AD ROBERTUM HEREFORDIENSEM ELECTUM.
Author: Gilbertus Foliot

GILBERTUS, Dei gratia Londoniensis episcopus, dilectis in Domino sibi Roberto eadem gratia Herefordiensi electo, totique ejusdem Ecclesiae capitulo, salutem.

Quae ad pacem Ecclesiae stabiliendam seu tutius muniendam pertinere dignoscimus, iis diligentius assensum dare, et ut in perpetuum valitura permaneant, haec scriptis et munimentis aliis roborare charitate id procul dubio suggerente debemus. Eapropter fraternitati vestrae praesenti scripto notificamus causam, quae inter venerabilem fratrem nostrum Rogerum priorem Malverniae, et Rogerum sacerdotem de Lenhale super ecclesiam de Lenhale diu ventilata est, et ob varios eventus rerum protracta plurimum, super qua mandatum apostolicum accepimus, ut ei aut finem amicabili compositione imponeremus, aut ipsam auditis utrinque partibus, canonico fine decideremus, in praesentia vestra hoc tandem conquievisse, et finem paci congruum accepisse. Praedictus siquidem Rogerus de Lenhale jus ecclesiae de Malvernia in saepedicta ecclesia de Lenhale recognoscens, ipsam in manu nostra resignavit, et priorem ecclesiam de Malvernia per manum nostram apostolica auctoritate eadem investiri concessit. Quo debita solemnitate peracto, prior totius capituli sui assensu eamdem ecclesiam ipsi Rogero per manum nostram apostolica interveniente auctoritate, annua dimidiae marcae pensione in Pascha solvenda tota vita sua tenendam concessit. Hoc etiam in charitatis augmentum totius capituli sui conniventia annuens, ut cum praedictus Rogerus aut vita decesserit, aut se ad frugem melioris vitae transtulerit, Walterus presbyter de Daubo, qui in eadem ecclesia nomine Rogeri aliquandiu ministravit, in eadem nomine prioris et ecclesiae de Malvernia ministret, et usque vel decesserit vel saeculari vitae renuntiaverit, annua marcae unius pensione in Pascha solvendae annuatim perpetuus in ea vicarius perseveret. Nominato vero Waltero vel obeunte, vel se ad religionis habitum transferente, ecclesia de Lenhale cum omni integritate sua Malvernensis Ecclesiae bonis accrescat, ipsamque Malvernensem Ecclesiam de caetero plene possideat. Quod quia salvo jure Herefordiensis Ecclesiae ratum inconvulsumque manere decernimus, scripti praesentis adnotatione et sigilli nostri appositione confirmamus. His testibus, Roberto de Broi, Mauricio de Sabricteswrde, Rogero de Herefordia, Ricardo de Salesberia, Ludovico, Waltero eleemosynario, magistro Willelmo de Bernes, Hugone capellano de Hedam, Samsone clerico prioris, Reginaldo camerario, Waltero Foliot, Ricardo Brudle, Jocelino, Alano.
EPISTOLA CCXI. AD EUMDEM.
Author: Gilbertus Foliot

GILBERTUS, gratia Dei Londoniensis episcopus, venerabili fratri dominoque charissimo R. Herefordiensis Ecclesiae eadem gratia electo, salutem et optatos in Domino semper ad vota successus.

Verborum facile suadeat paucitas, cum ad exaudiendum prona est ipsius ad quem scribitur amica benignitas. Inde est quod dilectae nobis in Domino benevolentiae vestrae preces affectuose porrigimus, ut ecclesiam de Lideberi amore Dei nostraeque petitionis intuitu, ob sedem episcopalem quam jamdiu obtinuit, et ob sanctorum episcoporum reverentiam, quorum ibidem corpora requiescunt, tam in capite quam in capellis ad eam pertinentibus in ea conservetis integritate, qua tam nostro quam decessorum nostrorum tempore stabilita fuisse dignoscitur, ut cum nostras in hoc preces exaudieritis, Deum inde vobis propitium et nos vobis amplioris gratiae debitores habeatis.
EPISTOLA CCXII. AD EUMDEM.  Praefatio ad Comment. in Cantica canticorum.
Author: Gilbertus Foliot

Domino et amico suo charissimo ROBERTO Dei gratia Herefordiensi episcopo, frater GILBERTUS, Londoniensis Ecclesiae minister, humiliter in his exerceri quae Dei sunt, et in iisdem fine beatissimo consummari.

Ne tuae, domine, jussionis vana mihi aut vilis videretur auctoritas, tibi illico direxi librum quem postulasti; librum siquidem, quem in Cantica canticorum, juvante Domino, nuper edidi, etc. Vide Opera exegetica Gilberti, inter Patroligiae tomos proxime edendos. EDIT. PATR.
EPISTOLA CCXIII. AD EUMDEM.
Author: Gilbertus Foliot

Venerabili fratri R. Herefordiensi Dei gratia episcopo, frater G. Londoniensis Ecclesiae minister, salutem.

Si verba postulavimus, satisfactum est, si rem, non adeo. Verum quod tam honorifice, quod tam eleganti repulsa, vota nostra reprobastis, vobis et notariis vestris quantas debemus gratias referimus, ipsas, annuente Domino, cum res erit gratiarum actiones relaturi. Quod autem preces nostras quas pro dejectorum nostrorum restitutione vestrae porreximus fraternitati, juxta intelligentiam vestram nequaquam admittendas scribitis, ne in Ecclesiam Dei et sacros canones graviter, quod absit! committatis, non satis admirari sufficimus. Cum prima haec sint tam divini quam humani juris elementa, nulli permissum esse sibi jus dicere, vi pulsos ad omnem causam debere restitui, praedonibus etiam violentisque possessoribus adversus veros dominos per interdictum subveniri, et multa in hunc modum quae leges affirmant, confirmant decreta et optima utrorumque interpres consuetudo commendat, quae licet in nostram fortasse dissimulentur injuriam, vestram tamen prudentiam scimus non ignorare. Nunc vero quia nihil quod amico possitis concedere, nobis, ut vestra conclusit oratio, vultis ullatenus negare, quod nec inimico negandum est, diem videlicet, locum, et audientiam dejectis nostris petimus exhiberi.
EPISTOLA CCXIV. AD EUMDEM.
Author: Gilbertus Foliot

Dominus Londoniensis domino Herefordiensi, salutem et debitum verae dilectionis affectum.

Vereor ad amicum molestus precator accedere, et ab eo quidquam unde vel in modico moveatur exigere. Verum cum digne commendabilem illam vestrae mentis attendo modestiam, spem mente concipio, ut benigne sustineatis amicum, etsi magna petentem, vos tamen ad petitiones ejusmodi sibi offerendas et cum Dominus opportunitatem dederit, ab ipso alacriter exaudiendas, ipsa precis audacia provocantem. Quorumdam relatione didici Radulphum de Lideberi, clericum vestrum id habere mentis et propositi, ut praebendam quam habet in ecclesia de Herefordia, in manu vestra resignare desideret, si spem tamen habuerit ut eam in Henricum nepotem meum conferre benevolentiae vestrae placuerit. Hoc itaque est quod postulo, quod in affectionis experimentum et charitatis augmentum nobis exhiberi desidero. Quod si vobis in aliquo molestum intellexero, ab ipsa prorsus postulatione recedo. Valeat dominus et amicus in Christo charissimus. Quidquid in hoc mundo constat esse felicius, et in futuro praestantius, sincerae postulatio voluntatis effectu debet prosequente compleri, ut devotionis sinceritas laudabiliter enitescat, et res postulata vires indubitanter assumat. Quocirca excellentiae vestrae gratias et gratiarum actiones. Quantum mei cordis affectus de vestra dilectione delectetur, nec vox nec scribentis calamus potest intimare. Tamen ut multa paucis concludam, scitote me pro posse meo vestrae semper voluntati esse obnoxium. Hoc utique vestra probabit dilectio, cum aliquid a me fieri optaverit.